CELEX: 32012D0719
Language: hu
Date: 2012-10-17 00:00:00
Title: 2012/719/: A Bizottság határozata ( 2012. október 17. ) a Svéd Királyság által az Európai Unió működéséről szóló szerződés 114. cikkének (5) bekezdése alapján bejelentett, a műtrágyák megengedett legnagyobb kadmiumtartalmára irányadó nemzeti rendelkezésekről (az értesítés a C(2012) 7177. számú dokumentummal történt) EGT-vonatkozású szöveg

24.11.2012   
            
            
               HU
            
            
               Az Európai Unió Hivatalos Lapja
            
            
               L 326/19
            
         A BIZOTTSÁG HATÁROZATA
   (2012. október 17.)
   a Svéd Királyság által az Európai Unió működéséről szóló szerződés 114. cikkének (5) bekezdése alapján bejelentett, a műtrágyák megengedett legnagyobb kadmiumtartalmára irányadó nemzeti rendelkezésekről
   (az értesítés a C(2012) 7177. számú dokumentummal történt)
   (Csak a svéd nyelvű szöveg hiteles)
   (EGT-vonatkozású szöveg)
   (2012/719/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 114. cikke (6) bekezdésére,
   mivel:
   I.   TÉNYEK
   
   
               (1)
            
            
               2011. október 17-én a Svéd Királyság az Európai Unió működéséről szóló szerződés (EUMSZ) 114. cikkének (5) bekezdése alapján értesítette a Bizottságot arról a szándékáról, hogy olyan nemzeti rendelkezéseket kíván bevezetni, amelyek a foszfortartalmú műtrágyák esetében az egy tonna foszfortartalomra jutó megengedett legnagyobb kadmiumszintet 46 grammra csökkentik (ami 20 mg Cd/kg P2O5-nek felel meg). Ezen intézkedések eltérnének a műtrágyákról szóló, 2003. október 13-i 2003/2003/EK európai parlamenti és tanácsi rendelet (1) rendelkezéseitől, mivel a foszfortartalmú műtrágyák esetében csökkentenék az egy tonna foszfortartalomra jutó megengedett legnagyobb kadmiumszintet, melynek értéke 100 gramm (ami 44 mg Cd/kg P2O5-nek felel meg); az érték tekintetében a Svéd Királyság már korábban kapott engedélyt eltérésre.
            
         1.   Az EUMSZ 114. cikkének (5) és (6) bekezdése
   
   
               (2)
            
            
               Az EUMSZ 114. cikkének (5) és (6) bekezdése a következőképpen rendelkezik:
               „(5)   […] amennyiben valamely harmonizációs intézkedésnek az Európai Parlament és a Tanács, a Tanács vagy a Bizottság általi elfogadását követően valamely tagállam új tudományos bizonyítékon alapuló, a környezet vagy a munkakörnyezet védelmével kapcsolatos nemzeti rendelkezések bevezetését tartja szükségesnek az adott tagállamra jellemző olyan probléma miatt, amely a harmonizációs intézkedés elfogadása után merült fel, ezekről az előirányzott rendelkezésekről és bevezetésük indokairól értesíti a Bizottságot.
               6.   A Bizottság a[z] […] értesítésektől számított hat hónapon belül a vonatkozó nemzeti rendelkezéseket jóváhagyja vagy elutasítja, miután ellenőrizte, hogy az érintett rendelkezések nem képezik-e a tagállamok közötti önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e akadályt a belső piac működésében.
               Amennyiben a Bizottság e határidőn belül nem hoz határozatot, a[z] […] (5) bekezdésben említett nemzeti rendelkezéseket jóváhagyottnak kell tekinteni.
               Ha az ügy összetettsége indokolja, és az emberi egészséget fenyegető veszély nem áll fenn, a Bizottság értesítheti az érintett tagállamot arról, hogy az ebben a bekezdésben említett határidő legfeljebb további hat hónappal meghosszabbítható.”
            
         2.   EU-jog
   
   
               (3)
            
            
               A műtrágyákra vonatkozó tagállami jogszabályok közelítéséről szóló, 1975. december 18-i 76/116/EGK tanácsi irányelv (2) előírta azokat a követelményeket, amelyeket a műtrágyáknak az „EK-műtrágya” megjelöléssel történő forgalomba hozatalhoz teljesíteniük kellett.
            
         
               (4)
            
            
               A 76/116/EGK irányelv I. melléklete típusmegjelöléseket határozott meg, és az egyes típusokra előírta azokat a – többek között az összetételre vonatkozó – követelményeket, amelyeknek minden műtrágya meg kellett, hogy feleljen ahhoz, hogy jogosult legyen az „EK-műtrágya” megjelölésre. Az irányelv az említett listában szereplő típusmegjelöléseket a makroelem-tartalomtól, azaz a nitrogén-, a foszfor- és a káliumtartalomtól függően különböző csoportokba osztotta.
            
         
               (5)
            
            
               A 76/116/EGK irányelv (3) 7. cikke szerint a tagállamok az összetétel, az azonosítás, a címkézés vagy a csomagolás alapján nem tilthatták, korlátozhatták vagy akadályozhatták az olyan, „EK-műtrágya” megjelöléssel ellátott műtrágyák forgalmazását, amelyek az irányelvben foglalt rendelkezéseknek megfeleltek.
            
         
               (6)
            
            
               A Svéd Királyság által az EK-Szerződés 95. cikkének (4) bekezdése értelmében bejelentett, a műtrágyák megengedett legnagyobb kadmiumtartalmára irányadó nemzeti rendelkezésekről szóló, 2002. május 24-i 2002/399/EK bizottsági határozat (4) eltérést engedélyezett a 76/116/EGK irányelvtől, és jóváhagyta azokat a svéd előírásokat, amelyek megtiltották azon műtrágyák forgalomba hozatalát a svéd piacon, amelyek egy tonna foszfortartalmára 100 grammnál több kadmium jutott. Ez az eltérés 2005. december 31-ig volt alkalmazható.
            
         
               (7)
            
            
               A 76/116/EGK irányelv helyébe a műtrágyákról szóló 2003/2003/EK rendelet lépett.
            
         
               (8)
            
            
               A 2003/2003/EK rendelet 35. cikkének (2) bekezdése értelmében a 76/116/EGK irányelv 7. cikkétől való, a Szerződés korábbi 95. cikkének (6) bekezdése alapján a Bizottság által engedélyezett eltérések a rendelet 5. cikkétől való eltérésként értelmezendők, és a rendelet hatálybalépésére való tekintet nélkül továbbra is kifejtik hatásukat.
            
         
               (9)
            
            
               A 2003/2003/EK rendelet (15) preambulumbekezdése előirányozza, hogy a Bizottság foglalkozni szándékozik a műtrágyákban véletlenszerűen előforduló kadmiumtartalommal, és adott esetben rendelettervezetet állít össze, amelyet az Európai Parlament és a Tanács elé szándékozik terjeszteni. A Bizottság széles körű előkészítő munkát végzett, azonban a különböző mérlegelendő tényezők összetettsége miatt még nem fogadott el javaslatot.
            
         
               (10)
            
            
               Mivel a Svédországra vonatkozó kivételes rendelkezést 2005. december 31-ig engedélyezték, Svédország 2005 júniusában annak meghosszabbítását kérelmezte. A Svéd Királyság által az EK-Szerződés 95. cikkének (4) bekezdése értelmében bejelentett, a műtrágyák megengedett legnagyobb kadmiumtartalmára irányadó nemzeti rendelkezésekről szóló, 2006. január 3-i 2006/347/EK bizottsági határozat (5) engedélyezi a svéd hatóságok számára, hogy fenntartsák a nemzeti előírásokat, ameddig a műtrágyák kadmiumtartalmát nem szabályozzák harmonizált intézkedések uniós szinten.
            
         3.   Tagállami rendelkezések
   
   
               (11)
            
            
               A vegyipari termékekről (kezelési, behozatali és kiviteli tilalmakról) szóló svéd rendelet (1998:944) (6) rendelkezéseket tartalmaz egyebek mellett a műtrágyák legnagyobb megengedett kadmiumtartalmára vonatkozóan, és ezek a rendelkezések az EK-műtrágyákra is alkalmazandók. A rendelet 3. szakaszának (1) bekezdése előírja, hogy a 25.10, 28.09, 28.35, 31.03 és 31.05 vámtarifaszámú azon műtrágyák, amelyek egy tonna foszfortartalma 100 grammnál több kadmiumot tartalmaznak, nem kínálhatók eladásra, és nem terjeszthetők.
            
         
               (12)
            
            
               A tervezett, az EUMSZ 114. cikke (5) bekezdése alapján bejelentett tagállami intézkedés a foszfortartalmú műtrágyák esetében az egy tonna foszfortartalomra jutó megengedett legnagyobb kadmiumszint értékét 100 grammról 46 grammra csökkentené (46 mg Cd/kg P 20 mg Cd/kg P2O5-nek felel meg).
            
         II.   AZ ELJÁRÁS
   
   
               (13)
            
            
               2011. május 17-én a Svéd Királyság az EUMSZ 114. cikkének (5) bekezdése alapján bejelentette a Bizottságnak, hogy olyan nemzeti szabályozás bevezetésére kér engedélyt, amelyek a foszfortartalmú műtrágyák esetében az egy tonna foszfortartalomra jutó legnagyobb megengedett kadmiumszintet 46 grammra csökkentik. A svéd hatóságok tehát a 2006/347/EK határozat által megadott eltéréssel engedélyezett kadmiumszint csökkentését kérik.
            
         
               (14)
            
            
               2011. október 17-i levelükben a svéd hatóságok benyújtották a Bizottságnak azon hatályos nemzeti jogszabályok szövegét, amelyek a 2008:255 és a 2009:654 rendeletek (7) módosításait tükrözik.
            
         
               (15)
            
            
               2011. november 14-i levelében a Bizottság tájékoztatta a svéd hatóságokat, hogy az EUMSZ 114. cikkének (6) bekezdése szerinti hat hónapos vizsgálati időszak 2011. október 18-án megkezdődött.
            
         
               (16)
            
            
               2011. október 17-i levelében a Bizottság tájékoztatta a többi tagállamot Svédország kérelméről. A Bizottság az Európai Unió Hivatalos Lapjában a kérelemre vonatkozó tájékoztatást is megjelentetett (8) annak érdekében, hogy tájékoztassa a többi érdekelt felet azokról a nemzeti rendelkezésekről, amelyeket Svédország be kíván vezetni, valamint ennek indokairól. Lettország támogatta a svéd kérelmet. Erre vonatkozó további észrevétel nem érkezett a Bizottsághoz.
            
         
               (17)
            
            
               Az ügy összetettségére való tekintettel a Bizottság kikérte az egészségügyi és környezeti kockázatok tudományos bizottsága (a továbbiakban: EKKTB) véleményét a svéd kockázatértékelés általános minőségéről, a fő hiányosságokról, a forgatókönyvek helyénvalóságáról, a feltételezésekről, valamint a környezetre jelentett kockázatokkal kapcsolatos következtetések megbízhatóságáról és érvényességéről.
            
         
               (18)
            
            
               Az EKKTB 2012. február 27-én fogadta el véleményét (9). Az EKKTB arra a következtetésre jutott, hogy a svéd hatóságok által készített kockázatértékelési jelentés tudományos színvonala magas, a tanulmányozott forgatókönyvek általában véve megfelelőek, és a forgatókönyvekben alkalmazott paraméterértékek legtöbbje elfogadható. Az EKKTB azonban úgy vélte, hogy a jelentésben szereplő számos állítás nincs elegendő bizonyítékkal alátámasztva.
            
         
               (19)
            
            
               Mivel az EKKTB megállapítása szerint továbbra is bizonytalanság övezi a svéd hatóságok egyes kulcsfontosságú állításait, amelyekben arra következtetnek, hogy a svédországi kis patakokban élő szervezetek veszélyeztetettek, ami a svéd hatóságok által megnevezett egyetlen környezeti kockázat, és mivel nincs bizonyíték az emberi egészséget fenyegető olyan veszély fennállására, amely befolyásolhatná a svéd kérelem értékelésének meghosszabbítását, a Bizottság indokoltnak tartotta a 114. cikk (6) bekezdése első albekezdésében említett határidő meghosszabbítását.
            
         
               (20)
            
            
               2012. április 18-án a Bizottság értesítette a Svéd Királyságot az EUMSZ 114. cikke (6) bekezdésének harmadik albekezdése alapján hozott határozatáról (10), miszerint 2012. október 18-ig meghosszabbítja az EUMSZ 114. cikke (6) bekezdésének első albekezdésben említett, a bejelentett nemzeti szabályozás jóváhagyására vagy elutasítására rendelkezésre álló hat hónapos határidőt.
            
         
               (21)
            
            
               2012. április 27-i levelében a Bizottság értesítette a svéd hatóságokat az EKKTB véleményében megállapított bizonytalanságokról és további magyarázatok benyújtására kérte fel őket, amelyek lehetővé teszik a Bizottság számára a végső döntés meghozatalát.
            
         
               (22)
            
            
               A Bizottságnak küldött 2012. július 2-i válaszlevelükben a svéd hatóságok nem tértek ki az EKKTB által megállapított bizonytalanságokra, hanem azzal érveltek, hogy az EUMSZ 114. cikke (5) bekezdésében említett „környezet védelme” fogalom az egészségügyi szempontokra is vonatkozik. Ezért a svéd értesítés vizsgálatakor az értesítés emberi egészséget érintő érveire is ki kell térni.
            
         III.   ÉRTÉKELÉS
   
   1.   Az elfogadhatóság vizsgálata
   
   
               (23)
            
            
               A Bizottság 2012/230/EU határozatában úgy ítélte meg, hogy a Svéd Királyság által benyújtott, a műtrágyák megengedett kadmiumtartalmával kapcsolatos szigorúbb nemzeti rendelkezésekre irányuló kérelem elfogadható.
            
         2.   A kérelem érdemi vizsgálata
   
   
               (24)
            
            
               Az EUMSZ 114. cikkének rendelkezése alapján a Bizottságnak meg kell bizonyosodnia arról, hogy az e cikkben meghatározott, a tagállamok számára biztosított eltérést lehetővé tevő összes feltétel teljesül-e.
            
         
               (25)
            
            
               Az EUMSZ 114. cikkének (5) bekezdése előírja, hogy ha valamely tagállam a harmonizációs intézkedéstől eltérő nemzeti rendelkezések bevezetését tartja szükségesnek, a nemzeti rendelkezéseknek a környezet vagy a munkakörnyezet védelmével kapcsolatos új tudományos bizonyítékokon kell alapulnia, és bevezetését az adott tagállamra jellemző olyan problémának kell indokolnia, amely a harmonizációs intézkedés elfogadása után merült fel.
            
         
               (26)
            
            
               Az EUMSZ 114. cikkének (6) bekezdése értelmében továbbá a Bizottság a vonatkozó nemzeti rendelkezéseket jóváhagyja vagy elutasítja, miután ellenőrizte, hogy az érintett rendelkezések nem képezik-e a tagállamok közötti önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e akadályt a belső piac működésében.
            
         
               (27)
            
            
               A műtrágyák kadmiumtartalmának a környezetre (és az emberi egészségre) gyakorolt káros hatásaival kapcsolatos aggodalmak Ausztria, Finnország és Svédország európai uniós csatlakozási tárgyalásakor már széles körben felmerültek. Amint arról az előbbiekben már szó esett, e három tagállam számára a műtrágyák kadmiumtartalmából eredő kockázatok uniós szintű, további alapos értékelése céljából a műtrágyákra vonatkozó közösségi jogszabályoktól való átmeneti eltéréseket engedélyeztek.
            
         
               (28)
            
            
               2002-ben a Bizottság kikérte a foszfortartalmú műtrágyák használata következtében a talajban történő kadmiumfelhalmozódás valószínűségére vonatkozóan a toxicitási, ökotoxicitási és környezetvédelmi tudományos bizottság (a továbbiakban: SCTEE) véleményét (11). A nyolc tagállam által végzett kockázatértékelés és további elemzések alapján az SCTEE úgy becsülte, hogy a 60 mg kadmium/kg P2O5 vagy ennél magasabb kadmiumszinttel rendelkező foszfáttartalmú műtrágyák az Európai Unió területén lévő legtöbb talajfajtában kadmiumfelhalmozódást eredményeznek, míg a 20 mg kadmium/kg P2O5 vagy ennél alacsonyabb kadmiumszinttel rendelkező foszfáttartalmú műtrágyák használata várhatóan 100 év alatt sem eredményez kadmiumfelhalmozódást, ha más kadmiumbeviteli forrásokkal nem számolnak.
            
         
               (29)
            
            
               A létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet (12) a kadmiumot és a kadmium-oxidot a különös figyelmet igénylő elsőbbségi anyagok közé sorolta.
            
         
               (30)
            
            
               A 2003/2003/EK rendelet elfogadásakor a Bizottság nem állapított meg határértéket a műtrágyák kadmiumtartalmára vonatkozóan, azonban elismerte, hogy amint a kadmiumra és a kadmium-oxidra vonatkozó uniós kockázatelemzés adatai rendelkezésre állnak, foglalkozni kell a kérdéssel.
            
         
               (31)
            
            
               A kadmiumról és a kadmium-oxidról szóló uniós kockázatértékelési jelentést 2007 decemberében adták ki (13). A jelentés következtetései alapján a kockázatcsökkentési stratégia konkrét intézkedéseket javasolt az élelmiszerek, dohánykeverékek és foszfortartalmú műtrágyák kadmiumtartalmának csökkentésére, az Unión belüli eltérő körülmények figyelembevétele mellett (14).
            
         
               (32)
            
            
               A műtrágyák kadmiumtartalmára vonatkozó uniós szintű megfelelő értékhatárok megállapítása folyamatban van, amelynek keretében számos tényezőt, mint például az Unión belüli eltérő körülményeket, továbbá a műtrágya előállításához szükséges foszfor elérhetőségét, földrajzi származását és összetételét is figyelembe veszik. A Bizottság a műtrágyaként használt anyagokban lévő szennyező anyagokra (ideértve a kadmiumot is) érvényes megfelelő határértékeket kíván megállapítani a műtrágyákról szóló rendelet felülvizsgálatára vonatkozó javaslatában, amelynek elkészítését 2013-ra tervezi.
            
         
               (33)
            
            
               A határértékek Svédországban történő csökkentésére irányuló kérelem alátámasztására a svéd hatóságok a svéd környezet kadmiumkoncentrációjára vonatkozó új kockázatértékelést hajtottak végre, amelyet 2011 januárjában véglegesítettek. A kockázatértékelés a műtrágyákból és egyéb forrásból származó kadmiumbevitel különböző eseteit alapul véve összehasonlítja a különböző környezeti elemekre jellemző szervezetek tekintetében mérhető becsült hatásmentes koncentrációkat (predicted no effect concentrations, a továbbiakban: PNEC) a svéd környezetben mérhető kadmiumkoncentrációval. Az értesítés hivatkozik a Bizottsághoz az EUMSZ 114. cikke (4) bekezdése alapján korábban benyújtott kérelmek keretében rendelkezésre bocsátott tanulmányokra (amelyeket már figyelembe vettek a Svédország számára engedélyezett, jelenleg is érvényben lévő eltérés, a legfeljebb 100 gramm kadmium/egy tonna foszfor határérték fenntartásának indokolásaként), valamint a kadmiumra és a kadmium-oxidra vonatkozó uniós kockázatértékelésre.
            
         
               (34)
            
            
               Az édesvízre vonatkozó PNEC a víz keménységétől függ. Mivel Svédországban nagyon alacsony keménységűek az édesvizek, Európa más részeihez képest a vízben élő szervezetek tekintetében a toxicitás várhatóan alacsonyabb kadmiumkoncentrációnál lép fel. Ennélfogva valószínűsíthető, hogy a svéd vizekben élő szervezetek a közép- és dél-európai vizekben élőkhöz képest általában véve érzékenyebbek a megemelkedett kadmiumszintre.
            
         
               (35)
            
            
               A svéd felszíni vizekre vonatkozó, 2006-ban és 2009-ben végzett monitoringprogramok eredményei alapján a tavakban a PNEC-értékeknél mintegy 1 %-kal, a parti tengervizekben pedig mintegy 7 %-kal magasabb kadmiumkoncentráció mutatható ki. Egy 2008-ban végzett felülvizsgálat megállapította, hogy a kibocsátáscsökkentő intézkedések nyomán a vízben élő szervezetekben jelentősen csökkent a fémek koncentrációja, a kadmium esetében a helyzet azonban kevésbé egyértelmű. Az elmúlt években a halak (anyaangolnák) immunrendszerére gyakorolt hatások fokozódó tendenciája vélhetően összefügg a halak kadmiumkoncentrációjának növekedésével. 2011-ben egy további jelentést készítettek, amelynek célja az volt, hogy vázolja a szántóföldi talajok és növények kadmiumtartalmának jövőbeni alakulását, és ezáltal felbecsülje a 100 évre előre jelzett koncentrációkat. Az eredmények alapján a legrosszabb esetből kiindulva felbecsülték az azon vízben élő szervezetekre háruló kockázatokat, amelyek a következő 100 évben előreláthatólag műtrágyával kezelt földek közelében található vizekben élnek.
            
         
               (36)
            
            
               A svéd hatóságok értékelésükben arra a következtetésre jutnak, hogy a kimondottan lágy (5 mg CaCO3/l alatti keménységű) vizekben élő szervezetek tekintetében hosszú távon megnőhet a kockázat. Ez azonban csak kis patakok esetében várható, amelyekben a mezőgazdasági talajokból származó szennyvíz nem hígul fel kellőképpen. A svéd hatóságok nem állapítottak meg más olyan kockázatot a környezetre, amely a műtrágyákban felhasznált kadmiumból ered.
            
         
               (37)
            
            
               A foszfáttartalmú műtrágyák általi kadmiumbevitel, a lehetséges felhalmozódás és a környezeti kockázatok közötti kapcsolat összetettségére való tekintettel a Bizottság kikérte az egészségügyi és környezeti kockázatok tudományos bizottsága (a továbbiakban: EKKTB) véleményét a svéd kockázatértékelés általános minőségéről, a fő hiányosságokról, a forgatókönyvek helyénvalóságáról, a feltételezésekről, valamint a környezetre jelentett kockázatokkal kapcsolatos következtetések megbízhatóságáról és érvényességéről.
            
         
               (38)
            
            
               Az EKKTB 2012. február 27-én fogadta el véleményét (15). Amint az a 2012/230/EU határozatban is olvasható, az EKKTB arra a következtetésre jutott, hogy a svéd hatóságok által készített kockázatértékelési jelentés tudományos színvonala magas, a tanulmányozott forgatókönyvek általában véve megfelelőek, és a forgatókönyvekben alkalmazott paraméterértékek legtöbbje elfogadható. Az EKKTB azonban úgy vélte, hogy a jelentésben szereplő számos állítás és/vagy feltételezés nincs elegendő bizonyítékkal alátámasztva, és néhány forgatókönyv esetében kimondottan a legrosszabb esetre vonatkozó feltételeket alkalmazták. Az EKKTB úgy vélte, hogy a svéd hatóságoknak a lágy vizek becsült kadmiumkoncentrációjával kapcsolatos feltételezései a kockázatok túlértékeléséhez vezethetnek, következésképpen nem ért egyet a svéd hatóságoknak a patakok tekintetében bemutatott eredményeivel, mivel a patakok az egyedüli környezeti elemek, amelyekre vonatkozóan a svéd hatóságok kockázatokat állapítottak meg. Összességében véve az EKKTB a svéd környezetre vonatkozó kockázatok értékelése szempontjából nem ítélte megfelelőnek a svéd jelentésben szereplő feltételezéseket.
            
         
               (39)
            
            
               Mindazonáltal az EKKTB emlékeztetett a toxicitási, ökotoxicitási és környezetvédelmi tudományos bizottság korábbi, 2002-es értékelésére, amelynek becslései szerint a talaj kadmiumkoncentrációi a legtöbb európai talaj esetében nem fogják elérni a 46 mg Cd/kg P határértéket. Noha ez nem új tudományos bizonyíték, az EKKTB megerősítette, hogy ez a becslés még a svéd mezőgazdasági talajok tekintetében is elfogadható, és megjegyezte, hogy a számítás az „állapotmegőrzés elvén” alapult, nem pedig azon a kockázatértékelésen, amelyre a svéd hatóságok jelenlegi indokolásukban hivatkoznak.
            
         
               (40)
            
            
               2012. július 2-i levelükben a svéd hatóságok nem szolgáltattak további magyarázatot, amely az EKKTB által megállapított, a lehetséges környezeti károkkal kapcsolatos bizonytalan érveket tisztázta volna. Tekintettel arra, hogy a toxicitási, ökotoxicitási és környezetvédelmi tudományos bizottság 2002-es véleménye korábbi keltezésű a 2003/2003/EK rendeletnél, a Bizottság megállapítja, hogy a svéd hatóságok nem bizonyították új tudományos bizonyítékok alapján, hogy környezeti kockázat állna fenn olyan, Svédországra jellemző probléma miatt, amely a 2003/2003/EK rendelet elfogadása után merült fel.
            
         
               (41)
            
            
               A svéd hatóságok 2012. július 2-i levelükben azzal érveltek, hogy az EUMSZ 114. cikke (5) bekezdésében említett „környezet védelme” fogalom az egészségügyi szempontokra is vonatkozik, ezért a svéd értesítés vizsgálatakor az értesítés emberi egészséget érintő érveire is ki kell térni.
            
         
               (42)
            
            
               Az EUMSZ 114. cikk (5) bekezdése megfelelő jogi értelmezésének sérelme nélkül, a Bizottság kiterjesztette vizsgálatát a műtrágyák kadmiumtartalma miatt a környezeten, vagyis az étrendi bevitelen keresztül a svéd népességet esetlegesen fenyegető kockázatokra.
            
         
               (43)
            
            
               A svéd hatóságok indokolásukban egészségügyi okokkal érvelnek a svéd népesség kadmiumkitettségének csökkentése mellett; ilyen okként nevezik meg a csontritkulás gyakori előfordulását, az ún. üvegcsontúság és a csonttöréses esetek számának növekedését, valamint a megváltozott veseműködést a népesség azon részeiben, ahol a kadmiumtartalom meghaladja az 1 mg/g kreatinin szintet, valamint megemlítik a népesség érzékeny csoportjai tekintetében fennálló kockázatokat (cukorbetegek és vashiányban szenvedők – mindkét betegség Svédország lakosságának jelentős részét érinti). A svéd hatóságok szerint a svédországi talaj alacsonyabb pH-értéke miatt a növények több kadmiumot vesznek fel, ami a népesség nagyobb mértékű kitettségét eredményezi, mivel a kitettség mértéke az – elsősorban növényi eredetű – élelmiszerekkel történő kadmiumbeviteltől függ.
            
         
               (44)
            
            
               A Bizottság külön is kikérte az EKKTB véleményét azzal kapcsolatban, hogy a svéd hatóságok által megnevezett, az emberi egészséget veszélyeztető kockázatok Svédországra jellemzőek-e és a 2003/2003/EK rendelet elfogadása után merültek-e fel (16).
            
         
               (45)
            
            
               Abban a kérdésben, hogy Svédország helyzete eltér-e Európa más részeinek helyzetétől, az EKKTB egyetértett azzal a megállapítással, hogy a talaj pH-értéke Svédországban átlagosan alacsonyabb, mint Európa más részein. Mivel azonban az alacsonyabb pH-értéknél a kadmium talajból való kilúgozódásának mértéke is nő, a svédországi talajban alacsonyabb a kadmiumfelhalmozódás, mint a hasonló kadmiumkoncentrációval és műtrágyabevitellel jellemezhető európai országok nagy részében. Az EKKTB megjegyzi, hogy a svéd jelentés (a IV. melléklet összefoglalója) is alátámasztja az EKKTB megállapítását, mivel a következőket állítja: „Nehéz volt egyértelműen kimutatni, hogy a svédországi sajátos körülmények érzékenyebbé teszik a svédországi talajt a kadmiumbevitellel szemben, mint a közép-európait. A pH-érték azonban meghatározó tényező a talajból a növényekbe jutó kadmiummennyiség szempontjából, és a svéd talaj pH-értéke megközelítőleg egy pH-értékkel alacsonyabb, mint az európai átlagérték. Ez valószínűleg összefügg azzal, hogy Svédországban igen ritka a mészköves talaj. A svéd búza kadmiumszintje számos európai ország búzájáéhoz hasonló, annak ellenére, hogy a svéd talaj kadmiumkoncentrációja viszonylag alacsony.” Az EKKTB megjegyzi, hogy noha a svéd jelentésben frissek a légköri lerakódásra vonatkozó adatok, az anyagmérleg-számításra vonatkozó forgatókönyveket már tárgyalta a toxicitási, ökotoxicitási és környezetvédelmi tudományos bizottság 2002-es véleménye, és nincs olyan új információ, amelynek fényében ezek már ne lennének érvényesek.
            
         
               (46)
            
            
               Az EKKTB egyetért azzal, hogy az alacsonyabb pH-érték növeli a kadmium felszívódóképességét és növények általi felvételi képességét, ezért a búzába némileg több kadmium jut a talajból, mint a legtöbb európai országban. Az EKKTB megjegyzi azonban, hogy ha fennmarad az alacsony pH-szint, a növények kadmiumkoncentrációja a jövőben várhatóan kisebb lesz (kisebb mértékben emelkedik) Svédországban, mint a legtöbb európai országban, mert a talaj kadmiumtartalmának növekedése ugyanolyan bevitel mellett lassabb ütemű.
            
         
               (47)
            
            
               A kadmiumnak való étrendi kitettséggel kapcsolatban az EKKTB megállapítja, hogy a svéd tanulmány nem támasztja alá adatokkal, hogy Svédországban magasabb lenne a kadmiumnak való étrendi kitettség, mint Európa egyéb részein, sem az átlagérték, sem pedig a kitettség felső tartománya tekintetében. A legfrissebb adatok nem utalnak arra, hogy növekedne az étrendi kitettség, beleértve a szervezet kadmiumterhelését is az átlagnépesség körében. Végül az EKKTB megjegyzi, hogy a svéd jelentés bizonyítékkal szolgál arra vonatkozóan, hogy Svédországban a kadmium hatása az emberi egészségre már a szervezet alacsonyabb kadmiumterheltségi szintjénél is kimutatható annál, mint ahogy arról a korábbiakban beszámoltak, arra nézve azonban nem szolgál bizonyítékokkal, hogy a svéd népesség érzékenyebb lenne vagy érzékenyebbé vált volna a kadmiummal szemben, mint más európai országok népessége.
            
         
               (48)
            
            
               Összességében véve az EKKTB megállapítja, hogy a svéd jelentés részletes és naprakész értékelést ad a műtrágyák kadmiumtartalmának az élelmiszerláncon keresztül az emberi egészséget fenyegető hosszú távú hatásait illetően. Az EKKTB megjegyzi, hogy a jelentés nem sorakoztat fel meggyőző érveket amellett, hogy a svéd helyzet egyedi, valamint hogy bármilyen, a 2003/2003/EK rendelet elfogadása után napvilágot látott adat további aggodalomra adna okot.
            
         
               (49)
            
            
               Következésképpen a Bizottság úgy véli, hogy a Svéd Királyság nem adott olyan indokolást a műtrágyák legnagyobb kadmiumtartalmára vonatkozóan tervezett nemzeti szabályozáshoz, amely a környezet védelmével kapcsolatos új tudományos bizonyítékon alapul, Svédországra jellemző és a 2003/2003/EK rendelet elfogadása után felmerülő problémára vonatkozik.
            
         
               (50)
            
            
               A Bizottság megjegyzi, hogy a svéd értesítés a bejelentett intézkedés indokolásaként nem hivatkozik a munkakörnyezet védelmére.
            
         IV.   KÖVETKEZTETÉS
   
   
               (51)
            
            
               Az EUMSZ 114. cikkének (5) bekezdése előírja, hogy ha valamely tagállam az uniós harmonizációs intézkedéstől eltérő nemzeti rendelkezések bevezetését tartja szükségesnek, a nemzeti rendelkezéseket a környezet vagy a munkakörnyezet védelmével kapcsolatos új tudományos bizonyítékkal kell indokolnia, léteznie kell a kérelmező tagállamra jellemző problémának, és a problémának a harmonizációs intézkedés elfogadását követően kell felmerülnie.
            
         
               (52)
            
            
               A szóban forgó esetben, a svéd kérelem megvizsgálása után a Bizottság úgy véli, hogy a Svéd Királyság nem nyújtott be a környezet vagy a munkakörnyezet védelmével kapcsolatos új tudományos bizonyítékot, és nem bizonyította, hogy a területére jellemző olyan probléma áll fenn, amely a műtrágyákra vonatkozó 2003/2003/EK rendelet elfogadása után merült fel, és amely szükségessé tenné a bejelentett nemzeti szabályozást.
            
         
               (53)
            
            
               Következésképpen a Svéd Királyság arra irányuló kérelme, hogy nemzeti szabályozást vezethessen be, amelyek a foszfortartalmú műtrágyák esetében az egy tonna foszfortartalomra jutó megengedett legnagyobb kadmiumszint értékét 46 grammra csökkenti, nem felel meg a 114. cikk (5) bekezdésében előírtaknak.
            
         
               (54)
            
            
               Az EUMSZ 114. cikkének (6) bekezdése értelmében a Bizottság a vonatkozó nemzeti rendelkezéseket jóváhagyja vagy elutasítja, miután ellenőrizte, hogy az érintett rendelkezések nem képezik-e a tagállamok közötti önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e akadályt a belső piac működésében.
            
         
               (55)
            
            
               Mivel a Svéd Királyság által benyújtott kérelem nem teljesíti a 114. cikk (5) bekezdésében megállapított alapfeltételeket, nincs szükség arra, hogy a Bizottság ellenőrizze a 114. cikk (6) bekezdésében szereplő feltételeket.
            
         
               (56)
            
            
               A fentiek alapján megállapítható, hogy a Svéd Királyságnak a 2003/2003/EK rendelettől eltérő nemzeti rendelkezések bevezetésére vonatkozó kérelme elfogadható, azonban nem teljesíti az EUMSZ 114. cikke (5) bekezdésében előírt feltételeket, mivel Svédország nem nyújtott be a környezet védelméhez kapcsolódó új tudományos bizonyítékot, amely egy, a területére jellemző és a 2003/2003/EK rendelet elfogadása után felmerült problémára vonatkozik.
            
         
               (57)
            
            
               A Bizottság ezért úgy ítéli meg, hogy az EUMSZ 114. cikkének (6) bekezdése alapján a nemzeti rendelkezéseket nem lehet jóváhagyni,
            
         ELFOGADTA EZT A HATÁROZATOT:
   1. cikk
   A tervezett nemzeti rendelkezéseket, amelyek a foszfortartalmú műtrágyák esetében az egy tonna foszfortartalomra jutó megengedett legnagyobb kadmiumszint értékét 100 grammról 46 grammra csökkentenék, és amelyekről Svédország 2011. október 17-én értesítette a Bizottságot, a Bizottság elutasítja.
   2. cikk
   Ennek a határozatnak a Svéd Királyság a címzettje.
   
      Kelt Brüsszelben, 2012. október 17-én.
      
         
            a Bizottság részéről
         
         Antonio TAJANI
         
            alelnök
         
      
   
   
      (1)  HL L 304., 2003.11.21., 1. o.
   
      (2)  HL L 24., 1976.1.30., 21. o., amelynek helyébe a 2003/2003/EK rendelet lépett.
   
      (3)  E rendelkezés helyébe a 2003/2003/EK rendelet 5. cikke lépett.
   
      (4)  HL L 138., 2002.5.28., 24. o.
   
      (5)  HL L 129., 2006.5.17., 19. o.
   
      (6)  Svédország hivatalos lapja (SFS Svensk Författningssamling), 1998. július 14.
   
      (7)  Svédország hivatalos lapja (SFS Svensk Författningssamling), 2009. június 4.
   
      (8)  HL C 309., 2011.10.21., 8. o. és HL C 339., 2011.11.19., 24. o.
   
      (9)  http://ec.europa.eu/health/scientific_committees/environmental_risks/docs/scher_o_156.pdf.
   
      (10)  A Bizottság 2012/230/EU határozata (2012. április 18.) az Európai Unió működéséről szóló szerződés 114. cikkének (5) bekezdése alapján a Svéd Királyság által bejelentett, a műtrágyák megengedett legnagyobb kadmiumtartalmára irányadó nemzeti rendelkezések tekintetében az EUMSZ 114. cikkének (6) bekezdésében említett határidő meghosszabbításáról (HL L 116., 2012.4.28., 29. o.).
   
      (11)  http://ec.europa.eu/health/ph_risk/committees/sct/documents/out162_en.pdf.
   
      (12)  HL L 84., 1993.4.5., 1. o.
   
      (13)  http://esis.jrc.ec.europa.eu/doc/risk_assessment/REPORT/cdoxidereport302.pdf.
   
      (14)  HL C 149., 2008.6.14., 6. o.
   
      (15)  http://ec.europa.eu/health/scientific_committees/environmental_risks/docs/scher_o_156.pdf.
   
      (16)  Az EKKTB véleményei megtekinthetők a következő weboldalon: http://ec.europa.eu/health/scientific_committees/environmental_risks/opinions/index_en.htm#id5.